El dictamen té per objecte el Projecte de decret pel qual es regulen els òrgans de coordinació i col·laboració i els òrgans consultius de la Llei 26/2001, de 31 de desembre, de cooperació al desenvolupament.
Aquest Projecte és conseqüència del desplegament de l'esmentada Llei, que fou aprovada amb la finalitat d'establir i regular el règim jurídic, al qual s'ha ajustar l'activitat de l'Administració de la Generalitat de Catalunya, en matèria de cooperació al desenvolupament i de solidaritat internacional.
Un desplegament reglamentari que no s'esgota amb aquest Projecte de decret, sinó que hi escau incorporar també el Projecte pel qual es regula el registre d'organitzacions no governamentals per al desenvolupament previst a la Llei 26/2001, del Parlament de Catalunya.
El caràcter preceptiu de la intervenció d'aquesta Comissió Jurídica Assessora es fonamenta en allò que disposa l'article 3.1.b) de la seva legislació reguladora.
La competència de la Generalitat per regular mitjançant decret els òrgans de coordinació i col·laboració i els òrgans consultius de la Llei 26/2001, de 31 de desembre, de cooperació al desenvolupament, troba suport en diversos títols competencials.
En primer lloc, la regulació d'aquests òrgans de coordinació i col·laboració administrativa, a més dels òrgans consultius, és una expressió de la competència exclusiva de la Generalitat per regular l'organització de les seves institucions d'autogovern, segons que estableix l'article 9.1 de l'Estatut.
D'una altra banda, en la mesura que el contingut dispositiu d'aquest Projecte de decret estableix la regulació de la Comissió de Coordinació amb els Ens Locals, tal circumstància incideix en l'àmbit del règim jurídic dels ens locals, per la qual cosa la Generalitat disposa de competència sobre el règim local, segons el que preveu l'article 9.8 de l'Estatut.
Altrament dit, en el marc de la naturalesa bifront que la jurisprudència constitucional ha atribuït a l'Administració local, la Generalitat pot intervenir en la regulació del seu règim jurídic, sens perjudici d'allò que disposa sobre aquesta mateixa matèria competencial en favor de l'Estat l'article 149.1.18.a de la Constitució.
I finalment, com encertadament posa en relleu l'informe jurídic emès per l'Assessoria Jurídica del Departament de la Presidència, l'exercici d'aquestes competències pot tenir una vessant exterior, respecte de la qual la jurisprudència del Tribunal Constitucional ha assenyalat que pot gaudir de plena cobertura constitucional sense envair competències estatals.
En efecte, la dimensió exterior que pugui tenir l'exercici de les funcions exercides per aquests òrgans de coordinació, de col·laboració i consultius, en matèria de cooperació per al desenvolupament, no suposa cap infracció de les competències estatals en matèria de relacions internacionals.
D'aquesta manera, des de la rellevant STC 175/1994, en què l'alt Tribunal diferencia les relacions internacionals de l'activitat exterior de les comunitats autònomes, aquesta última és constitucionalment viable, tot i que els seus efectes transcendeixin el territori estatal, sempre que es compleixin els requisits següents: 1) que la seva posada en pràctica no doni lloc a la signatura d'acords amb estats sobirans; 2) que no s'estableixin òrgans de representació permanent davant institucions internacionals, dotades d'un estatut internacional; i 3) que la Comunitat autònoma no desenvolupi poder polític sobre els subjectes ubicats fora del seu àmbit territorial.
El Govern de la Generalitat disposa d'habilitació legal directa per aprovar aquest Projecte de decret, d'acord amb el que preveuen els articles 22 a 24 de la Llei 26/ 2001, de 31 de desembre, de cooperació al desenvolupament, pels quals es creen la Comissió Interdepartamental de Cooperació al Desenvolupament, la Comissió de Coordinació amb els Ens Locals i el Consell de Cooperació al Desenvolupament.
Atès el caràcter de disposició general que presenta el Projecte objecte d'aquest Dictamen, que desplega la legislació catalana sobre les organitzacions no governamentals de cooperació al desenvolupament, queda justificat que adopti la forma de decret, segons el que disposa l'article 62 de la Llei 13/1989, del Parlament de Catalunya.
La documentació que forma part de l'expedient comprèn l'activitat duta a terme per l'Administració activa per justificar els criteris de legalitat i d'oportunitat de la disposició general que és objecte d'aquest Projecte de decret, d'acord amb el que disposen els articles 62 i 63 de la Llei 13/1989, del Parlament de Catalunya.
La documentació elaborada per la Secretaria de Relacions Exteriors del Departament de la Presidència presenta una memòria que afecta conjuntament dos projectes de decret derivats de la Llei 26/2001, de 31 de desembre, de cooperació al desenvolupament, que són el següents: el referit als òrgans de coordinació i col·laboració i els òrgans consultius (d'acord amb el que preveuen els articles 22 a 24) i el relatiu al registre d'organitzacions no governamentals per al desenvolupament (d'acord amb el que preveu l'article 31).
Com a conseqüència d'aquest fet, i atès que ambdós -malgrat la seva interrelació material- són projectes autònoms, l'Assessoria Jurídica del Departament de la Presidència va sol·licitar a la Secretaria de Relacions Exteriors, per un escrit de 5 d'agost de 2001, l'elaboració d'expedients individualitzats per a cada Projecte de decret.
La memòria és succinta però aclaridora de la justificació i la finalitat del Projecte de disposició general, consistent a: 1) articular processos que siguin àgils i flexibles que permetin desplegar la política de cooperació al desenvolupament de la Generalitat; i 2) apropar al teixit associatiu català un ampli sistema de consulta, informació i participació en l'àmbit de la cooperació al desenvolupament i la solidaritat internacional.
L'expedient incorpora també una taula de vigències i un breu estudi econòmic cost-benefici en el qual es fa constar que el Projecte no comporta cap despesa econòmica immediata.
El Projecte ja ha estat sotmès al tràmit d'informació pública per un Edicte publicat al DOGC núm. 3650, de 5 de juny de 2002, en relació amb el qual hi han presentat al·legacions els òrgans administratius i les entitats esmentats als antecedents.
També s'ha donat compliment, en l'expedient administratiu del Projecte, al requisit de presentació del preceptiu informe interdepartamental d'impacte de gènere emès per l'Institut Català de la Dona, previst a l'article 62.1.d) de la Llei 13/1989, que proposa algunes modificacions al redactat d'alguns preceptes del Projecte.
Finalment, l'expedient inclou un informe jurídic ben estructurat, signat per l'advocat en cap i la responsable d'Assessoria i Recursos del Departament de la Presidència, que compleix els requisits que ha de reunir l'informe jurídic que els departaments de la Generalitat han d'emetre segons que estableix l'article 65.1 de la Llei 13/1989, en la mesura que aborda amb encert les diverses vessants de l'ordenament jurídic que hi conflueixen.
I, per tant, convé reiterar que és plausible que no es limiti a la simple descripció dels requisits jurídics que han estat complerts en el procés d'elaboració de la disposició, com de vegades es veu en la necessitat de fer avinent aquesta Comissió Jurídica Assessora.
Exposició de motius Atès el seu contingut, convindria assenyalar de manera més explícita els objectius que persegueix aquest Projecte; i en aquest sentit podria servir de referència la mateixa que en aquest Dictamen s'exposa al fonament jurídic anterior, quan sintetitza el contingut bàsic de la memòria del Projecte.
D'una altra banda, aquesta exposició de motius hauria de fer una referència explícita a la creació de l'Agència Catalana de Cooperació al Desenvolupament creada per la Llei del Parlament de Catalunya 31/2002, de 30 de desembre, de mesures fiscals i administratives (secció cinquena, articles 50 a 59), en la mesura que es tracta d'una entitat de dret públic que té per objecte executar i gestionar la política de cooperació al desenvolupament de la Generalitat, seguint les directrius establertes per l'òrgan competent en matèria de relacions exteriors de l'Administració de la Generalitat.
En aquest sentit, escau que en l'articulat del Projecte s'arbitrin formes de coordinació entre les funcions de l'Agència i els òrgans de coordinació i col·laboració que regula el Projecte de decret a fi d'evitar eventuals disfuncions.
Així mateix, hauria de preveure en el seu apartat final si el Projecte és aprovat d'acord o vist el dictamen d'aquesta Comissió Jurídica Assessora.
Acords dels òrgans Quan es fa referència al fet que en cas de vot la presidència tindrà vot de qualitat, s'ha d'entendre que l'article es refereix al cas d'empat.
Mandat Quan es fa referència al fet que el mandat serà renovable per un període d'igual duració, el precepte hauria d'especificar, com sembla deduïble, «per un període d'igual duració».
Normativa de funcionament Amb la finalitat de proporcionar una major seguretat jurídica a l'usuari de la norma, convindria especificar que la norma aplicable als òrgans col·legiats de la Generalitat és, malgrat l'obvietat, la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
Objecte de la Comissió Interdepartamental de Cooperació al Desenvolupament La referència relativa al fet que aquesta Comissió és un òrgan tècnic de coordinació interdepartamental, en l'àmbit de la cooperació al desenvolupament i la solidaritat internacional, s'ha d'entendre (en la mesura que aquesta última característica no està prevista -específicament- a la Llei 26/2001) com una conseqüència de l'acció exterior de la Generalitat en l'exercici de les seves competències sectorials.
En aquest sentit, no hi pot haver dubte que en aquest respecte gaudeix de ple suport constitucional, d'acord amb la jurisprudència del Tribunal Constitucional a la qual es fa esment en el fonament jurídic II d'aquest Dictamen.
Composició de la Comissió Interdepartamental de Cooperació al Desenvolupament Amb la finalitat d'una major claredat expositiva, caldria ordenar amb lletres (a, b, c, etc.) els diversos subapartats de l'apartat 1 de l'article 13.
Composició de la Comissió de Coordinació amb els Ens Locals També, amb la mateixa finalitat d'una major claredat expositiva, caldria ordenar amb lletres (a, b, c, etc.) els diversos subapartats de l'apartat 1 de l'article 16.
Funcions de la Comissió de Coordinació amb els Ens Locals Aquest precepte fa una remissió a la informació que es refereix a un apartat 2 de l'article 10 que no existeix.
Composició del Consell de Cooperació al Desenvolupament Amb la mateixa finalitat d'una major claredat expositiva, caldria ordenar amb lletres (a, b, c, etc.) els diversos subapartats de l'apartat 1 de l'article 19.
Es pot elevar al Govern el Projecte de decret pel qual es regulen els òrgans de coordinació i col·laboració i els òrgans consultius de la Llei 26/2001, de 31 de desembre, de cooperació al desenvolupament, d'acord amb les observacions contingudes en aquest Dictamen.